ہک پریت

Preet
Drazhar Ali
شئیں بارے..

کجهہ ڈینہ پہلے جڈاں میں اپڑیاں شئیں سنبهالیاں، میڈے کول ہک رستہ ہئی اپنڑی چاڑهی تے دهپ نال، وستی وچ ہک پپل ہئی، اپنڑی چهاں تے جڑهاں سودا،انہاں وچ میں نویاں شئیں وی (یا وت نواں روپ وٹیندیاں بہوں پرانڑیاں چیزاں) شامل کیتی رکهداں، جینویں ہک بہوں وڈے دریا دا ہک پل، جتهاں میں عجب پرانڑیں شہر دوں ویندے رکیا ریہا، میڈے سنگتی ذرا اباہل اچ پر میں انہاں کوں پل دی سجی منڑ تے بیہ تے چا پیون دی گالهہ سجهائی، اوہ چا پیندے، پل توں لیہ میں کنڈے پهردا، منڑ تے بدهی شیشیاں جڑی ہک بیڑی کوں ہلا جلا تے کم اکرائی تے انگلیں پهریندا، اکهیں نوٹ تے بیہ تهیا، اینویں ایہ پل پانی اتے بیڑی کم اکرائی سمیتی، میڈی حیاتی دے وچ رل گئی

میں انہاں شئیں کوں اپڑیں سامنڑیں اینویں رکهہ باہنداں، جینویں کوئی بال ایانڑاں اپڑیں کهڈاونڑیاں دی نمائش لا باہوے، سک نال ہر شے نیڑے رکهے، اچا جهکا کر تے ڈیکهے، تے وت رات کهڈاونڑیاں دی ایہ نکی پچهی سراندی کولوں انج نہ تهیون ڈیوے

اپنڑی کل حیاتی میں انہاں شئیں دے سانگ سوب نال جوڑی اے ، انہاں شئیں کوں اچا جهکا اگاں پچهاں کرن دے نال میڈے سانگے ہمیشاں کوئی شے نویں بنڑیں اے، بس میں ایہو کیتے، ہک شے کوں ڈوجهی شے توں انج نی تهیون ڈتا۔

رفعت عباس

(بهوندی بهوئیں تے:1995)
حوالے